b"\n_START_ARTICLE_\nEdifici Cortina\n_START_SECTION_\nDescripci\xc3\xb3\n_START_PARAGRAPH_\nLa mateixa definici\xc3\xb3 de la parcel\xc2\xb7la, amb la seua condici\xc3\xb3 de xamfr\xc3\xa0, ajudar\xc3\xa0 l'autor a desenvolupar tot el seu geni creador ordenant una fa\xc3\xa7ana amb un aspecte medieval i fant\xc3\xa0stic. Es tracta d'un ampli xamfr\xc3\xa0 que cobrix pr\xc3\xa0cticament la totalitat del front, deixant escarides testeres en els seus extrems. Per la seua banda, aquesta mateixa posici\xc3\xb3 del solar provoca unes bogues interiors en embut que converteixen la parcel\xc2\xb7la en virtualment triangular._NEWLINE_Cortina aprofita aquesta situaci\xc3\xb3 per a definir una composici\xc3\xb3 elegant i s\xc3\xb2lida, amb l'ocupaci\xc3\xb3 de diferents elements que contribueixen a donar-li una sensaci\xc3\xb3 c\xc3\xa0lida i segura. Destaca la pres\xc3\xa8ncia d'un r\xc3\xa0fec molt marcat, aix\xc3\xad com el tractament dels cantons del xamfr\xc3\xa0, que s'erigeixen en torrasses de la composici\xc3\xb3 i s\xc3\xb3n coronats amb els \xc3\xbanics elements sobresortints del r\xc3\xa0fec. Tot l'edifici s'impregna d'aqueix ambient medieval i fant\xc3\xa0stic que caracteritza les seues obres anteriors, si b\xc3\xa9 en aquesta abandona en gran manera l'ornamentaci\xc3\xb3 fant\xc3\xa0stica per elements que conferisquen una adscripci\xc3\xb3 m\xc3\xa9s moderna a l'edifici._NEWLINE_La composici\xc3\xb3 de la fa\xc3\xa7ana, aix\xc3\xad, s'organitza en tres parts: una de central i dos extrems que ocupen els cantons sim\xc3\xa8tricament. Cadascuna presenta, al seu torn, una perfecta simetria en la seua definici\xc3\xb3; el tram de fa\xc3\xa7ana a cada costat dels xamfrans \xc3\xa9s igual en longitud que les altres dues fa\xc3\xa7anes. Els xamfrans, a m\xc3\xa9s, es coronen en el seu centre per un front\xc3\xb3 d'elevats pendents, que contribueix a l'aire fant\xc3\xa0stic en major mesura._NEWLINE_Verticalment, la fa\xc3\xa7ana tamb\xc3\xa9 es compon de tres parts significatives: la planta baixa, les dues plantes centrals, i l'\xc3\xbaltima. Els buits col\xc2\xb7laboren en l'ordenaci\xc3\xb3 de totes aquestes parts amb una successi\xc3\xb3 d'una certa cad\xc3\xa8ncia. \xc3\x9anicament destaca el centre de la fa\xc3\xa7ana, on els buits s'agrupen de manera diferent, els tres en planta primera i solament dos en planta segona. Tota la fenestraci\xc3\xb3 consisteix en buits verticals fins al s\xc3\xb2l, on apareix o no la balconada com a base, segons el lloc d'import\xc3\xa0ncia en el conjunt de la fa\xc3\xa7ana._NEWLINE_Els materials que la defineixen suposen una combinaci\xc3\xb3 de fragments de rajola rosada amb pedra blanca, i constitueix el primer l'armadura de la composici\xc3\xb3 a manera de pilastres i llindes. D'aquesta forma, la rajola se situa a l'entorn dels dos cantons, aix\xc3\xad com la franja de coronaci\xc3\xb3 de l'edifici. Els diversos motius ornamentals, de tall naturalista o medieval, aix\xc3\xad com cornises i ressalts, reprenen el color arena per a contribuir a donar la unitat a l'edificaci\xc3\xb3._NEWLINE_Destaca en la composici\xc3\xb3 de la fa\xc3\xa7ana la decoraci\xc3\xb3 triada, en la qual s'observa una inspiraci\xc3\xb3 medievalista amb motius fant\xc3\xa0stics que aporten la part naturalista de l'obra en els menuts detalls d'extrems de llindes, trencaaig\xc3\xbces, caps de pilastres, dentat de cornisa i altres m\xc3\xbaltiples punts."